**Forretningsorden for distriktet jf. vedtægtens §12**

**Område**

Distriktet omfatter lokalbestyrelserne i følgende kommuner: Faxe-Rønnede og Haslev i Faxe Kommune. Greve i Greve Kommune. Holbæk-Jernløse, Tornved-Svinninge og Tølløse i Holbæk Kommune. Gørlev, Høng og Kalundborg i Kalundborg Kommune. Køge og Skovbo i Køge Kommune. Bramsnæs, Hvalsø og Lejre i Lejre Kommune. Dragsholm, Nykøbing-Rørvig og Trundholm i Odsherred Kommune. Ringsted i Ringsted Kommune. Gundsø, Ramsø og Roskilde i Roskilde Kommune. Korsør, Skælskør og Slagelse i Slagelse Kommune. Solrød i Solrød Kommune. Dianalund-Stenlille og Sorø i Sorø Kommune samt Store Heddinge og Vallø i Stevns Kommune.

I alt 29 lokalbestyrelser (LA) i 13 kommuner fordelt med 10 koordinationsudvalg (KOU) og 3 solitære (S) afdelinger.

**Formål**

Distriktets formål er at skabe netværksaktiviteter, vidensdeling og inspiration mellem LA og KOU formænd og kontaktpersoner i distriktets lokalafdelinger samt koordinationsudvalg ved fælles arrangementer som for eksempel temadage.

**Formålets opnåelse**

Distriktet skal altid være opmærksom på de af Landsbestyrelsen vedtagne indsatsområder med hovedvægten lagt på det social-humanitære, det ældrepolitiske, motion- og sundhed samt på IT-området.

Distriktet udpeger koordinatorer og nedsætter i nødvendigt omfang fagudvalg på de enkelte arbejdsområder.

Distriktet udpeger desuden en webmaster og en områderedaktør.

Der udarbejdes funktionsbeskrivelser for koordinatorer, webmaster og områderedaktør. Disse lægges på distriktets hjemmeside.

Distriktet nedsætter i samarbejde med Distrikt 7 et fælles Sundhedsudvalg. Udvalget fastsætter selv sin forretningsorden og refererer til de respektive distriktsledelser.

Invitation til temamøder og -kurser udsendes med mindst 30 dages varsel med angivelse af dagsorden, som sendes pr. mail til lokalafdelingernes formænd.

**Distriktets ledelse**

Ledelsen består af: Formand, næstformand og kasserer. Alle vælges på årsmødet, som afholdes hvert år i april måned.

I møderne kan - ud over ledelsen og sekretæren – deltage uden stemmeret: Koordinatoren for hvert fagudvalg, områderedaktøren, webmaster, forenings-konsulenten og landsbestyrelsens repræsentant.

Distriktsledelsen afholder møder efter behov dog mindst 2 gange om året. Desuden afholdes formøde forud for delegeretmødet i november måned.

Møder planlægges for hele året og indkaldes med mindst 8 dages varsel med angivelse af dagsorden og relevante bilag til brug for beslutning.

Der udarbejdes beslutningsreferat, som udsendes pr. mail til mødedeltagernes kommentarer og godkendelse senest 14 dage efter mødet. Efter godkendelse lægges referatet på distriktets hjemmeside.

**Distriktsforsamling**

Årsmødet er distriktets øverste myndighed og afholdes hvert år i april måned.

Hver lokalafdeling har én stemme. Stemmeberettiget er formanden eller dennes suppleant fra hver lokalafdeling.

Ligeledes deltager KOU-formænd, samt øvrige repræsentanter, der kan deltage i ledelsesmøderne – alle uden stemmeret.

Årsmødet indkaldes med mindst 30 dages varsel med nedenstående dagsorden:

1. Valg af dirigent
2. Beretning
3. Regnskab
4. Indkomne forslag
5. Valg af ledelsen
6. Eventuelt

Forslag til behandling på årsmødet skal stilles skriftligt og være formanden i hænde senest 14 dage før mødet.

**Valg**

Valg af formand, næstformand og kasserer gælder for ét år. Genvalg kan finde sted.

**Økonomi**

Distriktsledelsen administrerer distriktets økonomi, som er baseret på tilskud bevilget af Landsbestyrelsen samt tilgængelige midler fra områdespecifikke søgepuljer.

Refundering af udgifter til f.eks. transport, gaver m.v. følger i det hele Landsforeningen Ældre Sagens offentliggjorte bestemmelser efter ledelsens beslutning.

**Forretningsordenen**

Forretningsordenen godkendes af distriktsledelsen og kan ændres ved simpelt flertal.

Forretningsordenen er godkendt på ledelsesmødet den 17. november 2017.

Senest revideret den 1. november 2019 og endeligt godkendt på ledelses-mødet den 28. februar 2020.